**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 30.01.2020, ora 08.00 – 31.01.2020, ora 08.00**

1. ***SITUAŢIA HIDROMETEOROLOGICĂ***

**1. Situația și prognoza hidro pe râurile interioare şi Dunăre din 31.01.2020, ora 07.00**

**RÂURI**

**Debitele au fost în creștere, ca urmare a** efectului combinat al precipitațiilor lichide prognozate, cedării apei din stratul de zăpadă și propagării pe râurile din bazinele hidrografice: Vișeu, Iza, Tur, Someş, Crasna, Barcău, Crișuri, Mureş (exceptând bazinul Târnavelor), Bega, Timiş, Bârzava, Caraș, Nera, Cerna, bazinul superior și mijlociu al Oltului, iar pe celelalte râuri, debitele vor fi în general staționare.

Formațiunile de gheață (gheață la maluri, năboi, pod de gheață) existente vor fi în diminuare și restrângere, determinând prin evoluția lor variații artificiale de niveluri pe unele sectoare de râu, exceptând râurile din bazinele superioare şi mijlocii ale Oltullui, Argeşului şi Bistriţei unde se vor menţine fără modificări importante.

Predomină podul de gheață în bazinul superior al Bistriței și în bazinul superior și mijlociu al Oltului.

Debitele se situează, în general, la valori cuprinse între 30-90% din mediile multianuale lunare, mai mari (în jurul și peste normalele lunare) pe râurile din bazinul Crişului Repede și mai mici (sub 30% din normalele lunare) pe râurile din bazinele hidrografice: Crișul Alb, Moravița, Bârlad, Jijia, bazinul mijlociu și inferior al Crişului Negru, cursul mijlociu și inferior al Crasnei, pe unii afluenţi ai Someşului ( Bistriţa, Ilişua, Lonea, Fizeș, Lăpuş), Mureşului (Luţ, Comlod, Feernic, Vişa, Râul Mare), ai Jiului inferior (Coșuștea, Amaradia), ai Oltului (Homorod, Hârtibaciu, Lotru, Cerna, Beica, Cungrișoara) și ai Argeșului (Râul Doamnei, Dâmbovnic).

Nivelurile pe râuri la stațiile hidrometrice se situează **sub COTELE DE ATENȚIE.**

**Debitele vor fi în creștere, ca urmare a** efectului combinat al precipitațiilor lichide prognozate, cedării apei din stratul de zăpadă și propagării pe râurile din bazinele hidrografice: Vișeu, Iza, Tur, Someş, Crasna, Barcău, Crișuri, Mureş (exceptând bazinul Târnavelor), Bega, Timiş, Bârzava, Caraș, Nera, Cerna, bazinul superior și mijlociu al Oltului, iar pe celelalte râuri, debitele vor fi, în general, staționare.

Formațiunile de gheață (gheață la maluri, năboi, pod de gheață) existente pe râurile din zonele de deal și munte din nordul, centrul, sudul și estul țării vor fi în diminuare și restrângere determinând prin evoluția lor variații artificiale de niveluri pe unele sectoare de râu.

Nivelurile pe râuri la stațiile hidrometrice se vor situa **sub COTELE DE ATENȚIE**.

**DUNĂRE**

Debitul la intrarea în ţară (secţiunea Baziaş) în intervalul 30.01.2020 – 31.01.2020 a fost staţionar, având valoarea de 2650 m3/s, sub media multianuală a lunii ianuarie (4950 m3/s).

În aval de Porţile de Fier debitele au fost în scădere pe sectoarele Gruia – Corabia și Oltenița – Tulcea și relativ staționare pe sectorul Tr. Măgurele – Giurgiu.

Debitul la intrarea în ţară (secţiunea Baziaş) va fi staţionar (2650 m3/s).

În aval de Porţile de Fier, debitele vor fi în scădere pe sectoarele Gruia – Giurgiu şi Cernavodă – Tulcea si relativ staţionare pe sectorul Olteniţa – Călăraşi.

**2.** **Situația meteorologică în intervalul 30.01.2020, ora 09.00 – 31.01.2020, ora 06.00**

**A.N.M.** – Administraţia Naţională de Meteorologie, a emis o **ATENŢIONARE Meteorologică**, cod galben, valabila in intervalul 31.01.2020, ora 08:00 – 01.02.2020, ora 08:00, vizând intensificări de vânt, îndeosebi în zona montană înaltă, unde rafalele vor depăși 80...100 km/h, viscolind ninsoarea, spulberând zăpada și determinând scăderea vizibilității.

 La altitudini de peste 1500m vor predomina ninsorile, iar în restul zonei montane precipitațiile vor fi mixte, favorizând depuneri de polei. *Intensificări temporare ale vântului vor fi și în restul teritoriului, cu rafale în general de 50...55 km/h.*

Această atenţionare meteorologică a fost transmisă de Centrul Operativ pentru Situaţii de Urgenţă al Ministerului Mediului, Apelor şi Pădurilor către: Inspectoratul General pentru Situaţii de Urgenţă, Secretariatul General al Guvernului, Centrul de Situații al Guvernului, Ministerul Apărării Naţionale, Ministerul Afacerilor Interne, Ministerul Transporturilor, Ministerul Sănătății, Ministerul Economiei, Ministerul Agriculturii și Dezvoltării Rurale, Comisia Națională pentru Controlul Activităților Nucleare, Serviciul de Protecție și Pază, Serviciul de Telecomunicații Speciale, S.C. Hidroelectrica S.A., Agenția Naţională de Îmbunătăţiri Funciare și către următoarele Comite Judeţene pentru Situaţii de Urgenţă:

- *Alba, Arad, Argeş, Bacău, Braşov, Buzău, Bihor, Bistriţa-Năsăud, Caraş-Severin, Cluj, Covasna, Dâmboviţa, Gorj, Harghita, Hunedoara, Maramureş, Mureş, Neamţ, Prahova, Satu-Mare, Sălaj, Sibiu, Suceava, Timiş, Vâlcea şi Vrancea* (26 prefecturi) – COD Galben

**ÎN ŢARĂ**

 **Vremea s-a menținut caldă,** local deosebit de caldă pentru această dată în sudul și estul țării. Cerul a fost variabil, mai mult noros în Maramureș și în zona de munte. Temporar s-au semnalat precipitații: sub formă de ninsoare la munte, ninsori pe arii restrânse în Transilvania, predominant ninsori în Maramureș și local în Banat, mixte în Crișana și ploi, cu totul izolat, în Moldova și Dobrogea. Vântul a prezentat intensificări în zona montană, cu precădere pe creste, unde rafalele au depășit 90 km/h, temporar viscolind ninsoarea și spulberând zăpada, precum și, local și temporar, la cote mai reduse, în sudul, estul, centrul și nordul teritoriului, cu viteze cuprinse în general între 45 și 55 km/h. Stratul de zăpadă măsura la ora 20.00, la munte, până la 121 cm la Bâlea Lac și izolat în Transilvania până la 4 cm și în Maramureș până la 3 cm. Temperaturile maxime s-au situat între 1 grad la Întorsura Buzăului, Ocna Șugatag, Târgu Lăpuș, Joseni și Dumbrăvița de Codru și 11 grade la Titu, București - Filaret, București-Băneasa, Brăila, Ianca, Adjud, Hârșova, Videle, Tecuci și Giurgiu, iar la ora 06.00 se înregistrau valori termice cuprinse între -6 grade la Negrești și 5 grade la Borod, Săcuieni, Mahmudia, Piatra Neamț și Rădăuți. S-a semnalat ceață, cu totul izolat, în sudul Banatului și în Crișana**.**

**LA BUCUREŞTI**

 **Vremea a fost deosebit de caldă** pentru această dată. Cerul a fost variabil, iar vântul a suflat slab și moderat. Temperatura maximă a fost de 11 grade la Filaret și Băneasa și 10 grade la Afumați, iar la ora 06.00 se înregistrau -1 grad la Filaret și Băneasa și 1 grad la Afumați.

**3. Prognoza meteorologică în intervalul 31.01.2020, ora 09.00 – 01.02.2020, ora 09.00**

**ÎN ŢARĂ**

 **Cerul va avea înnorări**, mai accentuate în regiunile intracarpatice. Vor fi precipitații pe arii extinse în vestul, centrul și nordul țării, sub formă de ploaie, lapoviță și, mai ales la începutul intervalului, trecător și ninsoare, iar în restul teritoriului izolat va ploua slab. Pe arii restrânse vor fi condiții de polei. Temporar vântul va avea intensificări la munte, mai ales la altitudini mari, unde va fi tare, iar la rafală se vor depăși 80...100 km/h și ninsoarea va fi viscolită, dar local și la cote mai reduse și în restul teritoriului (cu rafale de 45...60 km/h). Temperaturile maxime vor fi cuprinse, în general, între 4 și 14 grade, iar cele minime se vor situa între -1 și 8 grade.

**LA BUCUREŞTI**

 **Cerul va fi temporar noros.** Vântul va sufla moderat, cu intensificări temporare în cursul zilei, când vor fi viteze la rafală de până la 45...50 km/h. Temperatura maximă va fi de 9...10 grade, iar cea minimă de 4...5 grade.

**4. Buletin nivometeorologic pentru perioada 30.01.2020-01.02.2020, pentru toate masivele**

1. **Evoluţia vremii în intervalul 29-30.01.2020, ora 16.00:**

Cerul a fost temporar noros și local s-au semnalat ninsori în toate masivele. Vântul a suflat în general moderat, cu rafale de peste 80...90 km/h pe creste, viscolind și spulberând zăpada. Local s-a semnalat ceață, asociată pe arii restrânse și cu depunere de chiciură. Stratul a crescut cu până la 8..10 cm în vestul Meridionalilor și în sud-vestul Occidentalilor și cu pe alocuri cu 1-5 cm în restul masivelor, exceptând zonele unde a fost spulberată de vânt.

1. **Grosimea stratului de zăpadă în 30.01.2020, ora 14.00:**

**Carpaţii Meridionali:** 119 cm la Bâlea-Lac, 38 cm la Vf. Omu, 43 cm la Cuntu, 29 cm la Păltiniș, 23 cm Vf. Țarcu, 16 cm la Predeal, 15 cm la Parâng, 8 cm la Fundata, 4 cm la Sinaia;

**Carpaţii Orientali:** 54 cm la Lăcăuți, 13 cm la Bucin, 18 cm la Vf. Călimani, 11 cm la Ceahlău-Toaca, 4 cm la Iezer-Rodnei, 3 cm la Poiana Stampei;

**Carpaţii Occidentali:** 59 cm la Semenic, 32 cm la Stâna de Vale, 18 cm la Băișoara, 3 cm la Vf. Vlădeasa 1800 m.

1. **Prognoza vremii în intervalul 30.01.2020 – 01.02.2020, ora 20.00:**

Temperaturile vor marca o creștere treptată, vremea devenind deosebit de caldă sâmbătă. Cerul va fi temporar noros. Pe arii restrânse la noapte în Carpații Orientali și pe arii relativ extinse mâine în toate masivele va ninge. La altitudini joase, se vor semnala precipitații mixte, îndeosebi mâine la orele amiezii.

Pe arii restrânse în nordul Carpaților Orientali și în cei Occidentali, cantitățile de precipitații vor atinge 10-15 l/mp și se va depune strat nou de zăpadă, mai consistent. În cursul nopții de vineri spre sâmbătă va ninge local în toate masivele, iar sâmbătă, trecător se vor semnala precipitații mixte, ploi sub 1600 m și ninsori la peste 2000 m.

Vântul va sufla în general moderat, cu intensificări îndeosebi în zona înaltă, cu rafale ce vor depăși 80...100 km/h la noapte și mâine pe creste, viscolind și spulberând zăpada. În cursul nopții de vineri pe sâmbătă, rafalele pot depăși 120-130 km/h pe creste. Se va semnala local ceață, asociată și cu depuneri de chiciură.

**Temperaturi prognozate:**

**Temperaturi prognozate în intervalul 30.01.2020, ora 20.00 - 31.01.2020, ora 20.00:**

**Peste 1800 m:** temperaturi minime: -14 la -9 gr.C; temperaturi maxime: -6 la -2 gr.C

**Sub 1800 m:** temperaturi minime: -9 la -5 gr.C; temperaturi maxime: -2 la 3 gr.C

**Temperaturi prognozate în intervalul 31.01.2020, ora 20.00 - 01.02.2020, ora 20.00:**

**Peste 1800 m:** temperaturi minime: -7 la -4 gr.C; temperaturi maxime: -2 la 2 gr.C

**Sub 1800 m:** temperaturi minime: -4 la 0 gr.C; temperaturi maxime: 2 la 8 gr.C

**Vânt la peste 2000 m:** circulație predominant vestică, cu rafale ce vor atinge și depăși 90...100 km/h în primele 24 de ore apoi nord-vestică cu viteze de 120-130 km/h.

1. **Evoluția stratului de zăpadă și a riscului de avalanșă:**

**4.a. Toate masivele**: Ninsori viscolite în toate masivele. Încălzire. Risc moderat de avalanșe în Carpații Meridionali.

**4.b. Munții Făgăraș**: peste 1800m **RISC MODERAT (2)**

- sub 1800m **: RISC REDUS (1)**

**4.b.1. Principalele riscuri :** Se va depune strat nou de zăpadă, de dimensiuni reduse, care împreună cu zăpada recent depusă poate aluneca peste zăpada veche înghețată. Pe fondul vântului intens și a transportului de zăpadă asociat, se vor forma noi plăci de vânt ce se pot desprinde cu ușurință. Izolat, pe pantele foarte înclinate și cu depozite mai importante de zăpadă, la supraîncărcări mari pot fi declanșate avalanșe de mici dimensiuni.

**4.b.2. Stratul de zăpadă:**

Stratul are în general grosime de peste 1 m, iar în profunzime este consolidat și relativ stabil. În partea superioară găsim stratul proaspăt depus, de dimensiuni reduse dar instabil, și multiple plăci de vânt, cu adeziune slabă la stratul vechi înghețat. În locurile adăpostite, depozitele de zăpadă pot depăși 2 metri.

**4.c. Munții Bucegi:** peste 1800m **RISC MODERAT (2)**

- sub 1800m **: RISC REDUS (1)**

**4.c.1. Principalele riscuri:** Se va depune strat nou de zăpadă, de dimensiuni reduse, care împreună cu zăpada recent depusă poate aluneca peste zăpada veche înghețată. Pe fondul vântului intens și a transportului de zăpadă asociat, se vor forma noi plăci de vânt ce se pot desprinde cu ușurință. Izolat, pe pantele foarte înclinate și cu depozite mai importante de zăpadă, la supraîncărcări mari pot fi declanșate avalanșe de mici dimensiuni.

**4.c.2. Stratul de zăpadă :**

În partea superioară a stratului de zăpadă regăsim câțiva cm de zăpadă proaspătă și multiple plăci

de vânt, care nu au coeziune cu zăpada veche, compactată și stabilizată. În zonele adăpostite depozitele de zăpadă ating 50-100 cm.

**4.d. Munții Parâng-Șureanu:** peste 1800m **RISC MODERAT (2)**

- sub 1800m **: RISC REDUS (1)**

**4.d.1. Principalele riscuri:** Se va depune strat nou de zăpadă, de dimensiuni reduse, care împreună cu zăpada recent depusă poate aluneca peste zăpada veche înghețată. Pe fondul vântului intens și a transportului de zăpadă asociat, se vor forma noi plăci de vânt ce se pot desprinde cu ușurință. Izolat, pe pantele foarte înclinate și cu depozite mai importante de zăpadă, la supraîncărcări mari pot fi declanșate avalanșe de mici dimensiuni.

**4.d.2. Stratul de zăpadă :**

Stratul de zăpadă este consolidat și stabilizat în cea mai mare parte exceptând cei câțiva cm din

partea superioară și plăcile de vânt create recent care pot aluneca ușor peste zăpada veche. Pe văi și în zonele adăpostite regăsim depozite mai mari de zăpadă.

**4.e. Munții Călimani-Bistriței-Ceahlău: RISC REDUS (1)**

**4.e.1. Descrierea riscului:** Zăpada proaspăt depusă, constituită și în plăci de vânt, poate aluneca pe stratul vechi, înghețat. Avalanșe de mici dimensiuni sunt posibile izolat, la supraîncărcări mari, în zonele cu pante foarte înclinate, unde sunt acumulări mai importante de zăpadă.

**4.e.2. Stratul de zăpadă :**

Stratul de zăpadă este consolidat și stabilizat în cea mai mare parte exceptând cei câțiva cm din

partea superioară și plăcile de vânt create recent care pot aluneca ușor peste zăpada veche. Pe văi și în zonele adăpostite regăsim depozite mai mari de zăpadă.

**4.f. Munții Rodnei: RISC REDUS (1)**

**4.f.1. Descrierea riscului:** Zăpada proaspăt depusă, constituită și în plăci de vânt, poate aluneca pe stratul vechi, înghețat. Avalanșe de mici dimensiuni sunt posibile izolat, la supraîncărcări mari, în zonele cu pante foarte înclinate, unde sunt acumulări mai importante de zăpadă.

**4.f.2. Stratul de zăpadă :**

Stratul de zăpadă este consolidat și stabilizat în cea mai mare parte exceptând cei câțiva cm din

partea superioară și plăcile de vânt create recent care pot aluneca ușor peste zăpada veche. Pe văi și în zonele adăpostite regăsim depozite mai mari de zăpadă.

**4.g. Munții Țarcu-Godeanu:** peste 1800m **RISC MODERAT (2)**

- sub 1800m **: RISC REDUS (1)**

**4.g.1. Riscul constă** în zăpada proaspăt depusă, constituită și în multiple plăci de vânt, poate aluneca pe stratul vechi, înghețat. La supraîncărcări mari, izolat se pot declanșa avalanșe de dimensiuni mici, pe pantele foarte înclinate din zonele cu acumulări mai mari de zăpadă în zonele adăpostite și pe văi.

**4.g.2. Stratul de zăpadă :**

În partea superioară a stratului de zăpadă regăsim câțiva cm de zăpadă proaspătă și multiple plăci

de vânt, care nu au coeziune cu zăpada veche, compactată și stabilizată. În zonele adăpostite depozitele de zăpadă depășesc 50 cm.

**4.h. Munții Vlădeasa-Muntele Mare: RISC REDUS (1)**

**4.h.1. Descrierea riscului:** Zăpada proaspăt depusă, consituită pe alocuri și în plăci de vânt, poate aluneca peste stratul vechi, înghețat. La supraîncărcări mari, izolat se pot declanșa avalanșe de dimensiuni mici în zonele cu acumulări mai importante de zăpadă în zonele adăpostite și pe văi.

**4.h.2. Stratul de zăpadă :**

Stratul de zăpadă actual are dimensiuni reduse, este compactat și stabilizat.

**Notă:**

**RISC MODERAT -** cod galben (2) ■: pe anumite pante suficient de inclinate, stratul de zăpadă este mediu stabilizat; în rest este stabil. Declanşările de avalanşe sunt posibile mai ales din cauza supraîncărcării (cu schiori sau turişti) şi pe unele pante ce sunt descrise în buletin. Nu sunt aşteptate declanşările spontane de avalanşe de mare amploare.

**RISC REDUS -** cod verde **(1)** ■**:** stratul de zăpadă este în general stabilizat pe majoritatea pantelor; declanşarea avalanşei este posibilă doar în cazul unei supraîncărcări mari a stratului de zăpadă de pe pantele înclinate. Spontan se pot produce doar curgeri sau avalanşe de mici dimensiuni.

1. ***CALITATEA APELOR***

**2.1. Pe fluviul Dunărea**

Nu au fost semnalate evenimente deosebite.

**2.2.Pe râurile interioare**

**ABA Mureş şi GNM CJ Mureş informează despre o poluare accidentală, la data de 30.01.2020, ora 15.50, cu evacuări de ape uzate de culoare albă şi suspensii (exprimată prin indicatorul MTS-materii totale în suspensie), din cauze necunoscute, a apei râului Târnava Mare la confluenţa cursului de apă Pârâul Dracului, în zona Mun. Sighişoara, jud. Mureş.** Personal de la Sistemul Hidrotehnic Sighişoara şi GNM CJ Mureş, s-a deplasat în teren pentru investigaţii şi prelevare de probe de apă. Posibilul poluator este agentul economic Cesiro SA Sighişoara, producător de ceramică.

Sesizarea a fost primită de la APS Sovata 2008 (asociaţie pescari sportivi).

La aspectul organoleptic al pârâului Dracului se observă culoarea alba a apelor din albia pârâului Dracului.

Au fost prelevate probe de apă după cum urmează:

a. la ora 17.30 din pârâul Dracului la confluenţa cu râul Târnava Mare, proba 1;

b. din râul Târnava Mare amonte confluenţă şi aval confluenţă, proba 2 si 3, la ora 17.40;

c. din pârâul Dracului amonte şi aval, gura de evacuare ape uzate tehnologice, proba 4 şi 5 şi din gura de evacuare ape uzate tehnologice proba 6, la ora 18.25, provenite de la SC CESIRO SA.

Se va reveni cu informaţii suplimentare.

**2.3.Pe Marea Neagră**

Nu au fost semnalate evenimente deosebite.

1. ***CALITATEA MEDIULUI***
2. **În domeniul aerului**

**ANPM-** Agenţia Naţională pentru Protecţia Mediului informează că, din rezultatele analizelor efectuate în ziua de 28.01.2020, în cadrul Reţelei Naţionale de Monitorizare, nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon).

Mediile zilnice pentru PM10 (pulberi în suspensie cu diametrul <10 microni) au fost determinate prin metoda nefelometrică. Validarea acestor valori va fi efectuată după prelucrarea datelor obţinute prin metoda gravimetrică, metoda de referinţă în conformitate cu legislaţia naţională şi europeană, cu valoarea limită zilnică de 50 µg/mc.

**GNM CJ Alba informează despre o poluare accidentală a aerului atmosferic, cu praf de lemn şi abur de uscare emise timp de 20 de minute, produsă la data de 29.01.2020, ora 15.15, la linia de fabricaţie PAL, de la SC Kronospan Trading SRL, localitatea Sebeş, jud Alba**. Nu se cunoaşte cantitatea totală de praf de lemn emisă în atmosferă. APM a recoltat o probă de aer, cu analizorul FTIR din dotare, din zona aferentă întreprinderii şi zona rezidenţială. Praful emis în atmosferă a provocat disconfort olfactiv locuitorilor din zonă, fiind purtat de vântul care avea viteza de 8 m/s. Se va reveni cu informaţii suplimentare.

**IGSU** a informat telefonic despre **o scurgere de subsanţă periculoasă inflamabilă, metanol, dintr-o garnitură de tren cu 40 de vagoane, care a fost identificată în triajul gării din Mun. Bacău**, în noaptea de 30.01.2020, ca urmare a producerii unui accident rutier petrecut în localitatea Horia, jud. Neamţ, datorită pătrunderii printre barierele coborâte la trecerea de nivel cu calea ferată a unui autoturism care a acroşat ultimul vagon, din care s-a identificat scurgerea de substanţă inflamabilă, după parcurgerea a 40 de km, pînă la gara următoare de pe traseu. Pompierii din cadrul ISU Bacău au intervenit pentru punerea în siguranţă a vagonului, cu o autospecială cu apă şi spumă, la ora 03:20, în data de 30.01.2020. Traficul feroviar în zonă a fost reluat la ora 05.00, după punerea în siguranţă a garniturii feroviare.

1. **În domeniul solului şi vegetaţiei**

Nu au fost semnalate evenimente deosebite, iar la nivelul fondului forestier de stat nu s-au înregistrat incendii sau doborâturi de vânt.

**3. În domeniul supravegherii radioactivităţii mediului**

Menţionăm că pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul 29-30.01.2020 şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

1. **În municipiul Bucureşti**

În ultimele 24 de ore, sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

DIRECȚIA DE COMUNICARE ȘI RESURSE UMANE